b'\n_START_ARTICLE_\nTiibetin kansannousu 1959\n_START_SECTION_\nTausta\n_START_PARAGRAPH_\nTiibet oli ollut nimellisesti osa Kiinaa, mutta k\xc3\xa4yt\xc3\xa4nn\xc3\xb6ss\xc3\xa4 itsen\xc3\xa4inen Kiinan tasavallan aikana vuosina 1912\xe2\x80\x931949. Kiinassa vallitsevaa tilannetta ei kuitenkaan koskaan hyv\xc3\xa4ksytty ja samalla kannalla olivat vuonna 1949 sis\xc3\xa4llissodan j\xc3\xa4lkeen valtaan nousseet Kiinan kommunistit. Mao Zedongin johtamat kommunistit hy\xc3\xb6kk\xc3\xa4siv\xc3\xa4tkin Tiibetiin lokakuussa 1950 ja voittivat nopeasti pienen paikallisen armeijan. Tiibetil\xc3\xa4iset pakotettiin t\xc3\xa4m\xc3\xa4n j\xc3\xa4lkeen hyv\xc3\xa4ksym\xc3\xa4\xc3\xa4n niin sanottu 17. kohdan sopimus, jolla Tiibet liitettiin Kiinaan. Sopimuksessa Tiibetille taattiin kuitenkin itsehallinnollisia ja uskonnollisia oikeuksia. Sopimusta alettiin rikkoa pian sen solmimisen j\xc3\xa4lkeen, kun Kiina alkoi lakkauttaa Tiibetin oman hallinnon toimintoja, mink\xc3\xa4 lis\xc3\xa4ksi Tiibetiin tuli kiinalaisia siirtolaisia ja suuri joukko sotilaita._NEWLINE_Kiinan hy\xc3\xb6kk\xc3\xa4yksen j\xc3\xa4lkeen Tiibetin kansalliskokous oli pyyt\xc3\xa4nyt Dalai-lama Tenzin Gyatsoa ottamaan vallan vuosia tarkoitettua aiemmin. Dalai-lama neuvotteli Kiinan hallinnon kanssa Tiibetin tilanteesta. H\xc3\xa4n matkusti Pekingiin vuonna 1954 tavaten siell\xc3\xa4 Maon kanssa. Tapaamisesta huolimatta tiibetil\xc3\xa4isten ja Kiinan hallinnon v\xc3\xa4lit alkoivat tulehtua entisest\xc3\xa4\xc3\xa4n. Siirtymist\xc3\xa4 kommunistiseen j\xc3\xa4rjestelm\xc3\xa4\xc3\xa4n kiihdytettiin entisest\xc3\xa4\xc3\xa4n 1955-1958. T\xc3\xa4h\xc3\xa4n liittyi kolhoositilojen perustaminen, suuren paimentolaiskansanosan sitomisyritykset pysyv\xc3\xa4mp\xc3\xa4\xc3\xa4n el\xc3\xa4m\xc3\xa4ntapaan, sek\xc3\xa4 luostarilaitosten aseman heikent\xc3\xa4minen. Sortona koetut toimet johtivat tiibetil\xc3\xa4isten aseelliseen vastarintaan etenkin It\xc3\xa4-Tiibetin Khamin alueella. Vaikka Dalai-lama itse kannatti rauhanomaista ratkaisua tilanteelle, monet korkea-arvoiset Tiibetin hallinnon j\xc3\xa4senet kannattivat aseellista vastarintaa. Vuonna 1956 toimintansa aloittanut vastarintaliike Chushi Gandruk sai tukea Yhdysvaltojen CIA:lta vuodesta 1958 l\xc3\xa4htien.\n_START_SECTION_\nKansannousu\n_START_PARAGRAPH_\nIt\xc3\xa4-Tiibetin levottomuus aiheutti pakolaisvirran t\xc3\xa4lt\xc3\xa4 alueelta Tiibetin p\xc3\xa4\xc3\xa4kaupunki Lhasaan. Pakolaiset puolestaan huononsivat paikallisen ruokahuollon tilannetta, jota oli jo ennest\xc3\xa4\xc3\xa4n rasittanut Kiinan armeijan joukkojen sijoittaminen alueelle. Maaliskuun alussa 1959 p\xc3\xa4\xc3\xa4kaupunkiin oli tullut viel\xc3\xa4 joukoittain tiibetil\xc3\xa4isen uudenvuoden juhlijoita. T\xc3\xa4ss\xc3\xa4 ep\xc3\xa4vakaassa tilanteessa kiinalaisten sotilaskomentaja Lhasassa kutsui Dalai-laman 9. maaliskuuta seuraamaan teatteriesityst\xc3\xa4 kanssaan ja kehotti t\xc3\xa4t\xc3\xa4 saapumaan kiinalaisten parakeille seuraavana p\xc3\xa4iv\xc3\xa4n\xc3\xa4 ilman tavanomaista aseistettua henkivartijajoukkoaan. Kutsu tulkittiin tiibetil\xc3\xa4isten keskuudessa yritykseksi kaapata Dalai-lama. T\xc3\xa4m\xc3\xa4n seurauksena Dalai-laman kes\xc3\xa4palatsin Norbulingkan luokse kokoontui arviolta 30\xc2\xa0000 tiibetil\xc3\xa4ist\xc3\xa4 alkuper\xc3\xa4isen\xc3\xa4 tarkoituksenaan est\xc3\xa4\xc3\xa4 Dalai-lamaa hyv\xc3\xa4ksym\xc3\xa4st\xc3\xa4 kiinalaisten kutsua. Kokoontuminen muuttui kuitenkin nopeasti Tiibetin itsen\xc3\xa4isyytt\xc3\xa4 vaatineeksi mielenosoitukseksi._NEWLINE_Tilanne k\xc3\xa4rjistyi kun Kiinan armeijan joukot yrittiv\xc3\xa4t pelotella v\xc3\xa4kijoukkoa hajaantumaan ampumalla Norbulingkan ymp\xc3\xa4rist\xc3\xb6\xc3\xa4 tykist\xc3\xb6tulella 17. maaliskuuta. Samana y\xc3\xb6n\xc3\xa4 Dala-lama salakuljetettiin tiibetil\xc3\xa4issotilaaksi naamioituneena ulos palatsistaan. Pako pidettiin salassa useamman p\xc3\xa4iv\xc3\xa4n ajan kun Dalai-lama ja pieni joukko h\xc3\xa4nen tukijoitaan kulkivat vuoriston l\xc3\xa4pi etel\xc3\xa4\xc3\xa4n Intian puolelle, jonne he perustivat Tiibetin pakolaishallituksen. My\xc3\xb6hemmin Dalai-lamaa seurasi Intiaan pakolaisina 80\xc2\xa0000\xe2\x80\x93100\xc2\xa0000 tiibetil\xc3\xa4ist\xc3\xa4._NEWLINE_T\xc3\xa4ll\xc3\xa4 v\xc3\xa4lin Lhasassa mielenosoittajat olivat alkaneet linnoittaa kaupunkia perustamalla esimerkiksi konekiv\xc3\xa4\xc3\xa4ripes\xc3\xa4kkeit\xc3\xa4, jotka oli t\xc3\xa4hd\xc3\xa4tty kiinalaisten asemia vastaan. 20. maaliskuuta kiinalaiset yrittiv\xc3\xa4t j\xc3\xa4lleen hajottaa v\xc3\xa4kijoukkoja varoituslaukauksilla. Kun t\xc3\xa4m\xc3\xa4 ei toiminut, kiinalaiset jalkauttivat sotilaansa kaupunkiin samana y\xc3\xb6n\xc3\xa4. Taistelut alkoivat aamunkoitossa ja jatkuivat kolmen p\xc3\xa4iv\xc3\xa4n ajan kiinalaisten saadessa lopulta yliotteen. 23. maaliskuuta tiibetil\xc3\xa4iset olivat vet\xc3\xa4ytyneet Jokhangin temppelille, jonka he olivat linnoittaneet. Kiinalaiset hy\xc3\xb6kk\xc3\xa4siv\xc3\xa4t temppeliin ja verist\xc3\xa4 taistelua kesti kolmen tunnin ajan. Kiinalaiset p\xc3\xa4\xc3\xa4siv\xc3\xa4t voitolle t\xc3\xa4\xc3\xa4ll\xc3\xa4kin heid\xc3\xa4n panssarivaununsa ajettua temppelin portin l\xc3\xa4pi. My\xc3\xb6hemmin samana p\xc3\xa4iv\xc3\xa4n\xc3\xa4 kiinalaiset nostivat lippunsa Potalan ylle ja taistelut olivat p\xc3\xa4\xc3\xa4ttyneet. Tarkkoja lukuja ei tiedet\xc3\xa4, mutta joka tapauksessa tuhannet tiibetil\xc3\xa4iset saivat surmansa. Er\xc3\xa4\xc3\xa4n Kiinan armeijan tiedusteluraportin mukaan 87\xc2\xa0000 tiibetil\xc3\xa4ist\xc3\xa4 kiinalaisten vastustajaa eliminoitiin maalis\xe2\x80\x93lokakuun v\xc3\xa4lisen\xc3\xa4 aikana.\n_START_SECTION_\nSeuraukset\n_START_PARAGRAPH_\nTiibetil\xc3\xa4iset ja suuri osa maailmaa Kiinan ulkopuolella tulkitsivat tapahtumat kansallismielisen\xc3\xa4 kansannousuna ulkomaista miehitt\xc3\xa4j\xc3\xa4\xc3\xa4 vastaan. Kansannousun j\xc3\xa4lkeen tiibetil\xc3\xa4inen vastarinta rakentui Dalai-laman ymp\xc3\xa4rille ja h\xc3\xa4nen aseellisen vastarinnan vastainen kantansa on vaikuttanut siihen, ettei sellaista ole sittemmin Tiibetiss\xc3\xa4 juurikaan j\xc3\xa4rjestetty. Kansannoususta muodostui jakokohta Tiibetin historiassa perinteisen ja nykyajan Tiibetin v\xc3\xa4lille. Kansannousuun viitataan usein vuosien 1989 ja 2008 tapahtumien ohella kampanjoissa Tiibetin itsen\xc3\xa4isyyden tai autonomian puolesta.'